Tel Aviv Heat-uitnodiging teruggetrek oor ‘dreigemente van geweld’Israel se vlag. (Oleg Vakhromov / Unsplash) ŉ Onlangse brief van Wêreldrugby, die internasionale beheerliggaam van die sport, onthul die werklike rede waarom SA Rugby (Saru) ŉ uitnodiging aan die Israelse klub Tel Aviv Heat teruggetrek het om aan ŉ kompetisie hier deel te neem. Luidens die brief, wat Maroela Media onder oë gehad het, is dreigemente van geweld die hoofrede waarom Saru besluit het die klubspan Tel Aviv Heat moes liefs nie aan die Mzansi-toernooi in Maart vanjaar deelneem nie. Die organisasie South African Friends of Israel (Safi) sê egter Wêreldrugby se brief bevestig dat Saru “die knie gebuig het voor politieke ekstremiste” wat gedreig het om die toernooi te ontwrig. Wêreldrugby skryf in sy brief aan Saru en die Israelse Rugbyunie (IRU) dat hy ŉ ondersoek gedoen het na die bewerings van diskriminasie wat die IRU teen Saru gemaak het. Wêreldrugby het in sy ondersoek na die voorval bevind dat die uitnodiging aan die Israelse klub teruggetrek is nadat Saru verskeie dreigemente van geweld ontvang het. Daar word onder meer verwys na sosialemediaplasings wat gemaak is wat na die kompetisie verwys as ŉ “bloedbad”, sou die Israelse klub deelneem. Die BDS-beweging het selfs gesê “as hierdie apartheid- Israeliese span in Suid-Afrika kom speel, sal Saru bloed op sy hande hê”. BDS Suid-Afrika is ŉ menseregte- en Palestynse solidariteitsorganisasie. Wendy Kahn, nasionale direkteur van die Suid-Afrikaanse Joodse Raad van Afgevaardigdes (SAJBD), het in Februarie haar kommer te kenne gegee oor BDS se uitlatings en gevra dat dit ondersoek word. Die Israelse rugbyklub Tel Aviv Heat. (Foto: Daniel Halac) Saru het verder aangevoer dat die besluit eindelik geneem is omdat hy bekommerd was oor sy verpligting om die betrokke spelers, toeskouers en ander belangegroepe teen moontlike geweld te beskerm. Wêreldrugby sê daar is dus geen bewyse dat Saru diskriminerend teenoor Tel Aviv Heat opgetree het nie. Bafana Modise, woordvoerder van Safi, sê die feit dat daar in die eerste plek besluit is om ŉ span die geleentheid te ontneem om aan die kompetisie deel te neem, bloot weens dreigemente, ŉ groot slag vir die voortbestaan van die sport in Suid-Afrika is. “In hierdie brief word dit duidelik gemaak dat Saru die knie gebuig het om politieke ekstremiste in Suid-Afrika te paai,” sê Modise. “Die bedreiging van veiligheid van enige span of spelers ondermyn ons land se toekomstige vermoë om internasionale spanne en sportbyeenkomste aan te bied. Dit sal nie net ons sportlui raak nie, maar ook ons ​​toerisme- en gasvryheidsbedryf.” Offer Fabian, president van IRU, het op sy beurt gesê ondanks die uitkoms van die saak sal sy unie voortgaan om die sport sonder vooroordeel of diskriminasie te bevorder. Safi het intussen twee aansoeke ingevolge die Wet op die Bevordering van Toegang tot Inligting (PAIA) by Saru ingedien om te probeer bepaal watter BDS-verteenwoordigers verantwoordelik is “vir hierdie debakel”. “Politieke ekstremiste wat relevansie in Suid-Afrika soek, moet verantwoordelik gehou word vir dreigemente van geweld by Suid-Afrikaanse sportwedstryde wat boonop ook die deelname van internasionale spanne aan plaaslike byeenkomste beperk,” sê Modise.